#

# **Navodila za izpolnjevanje obrazca za oceno škode v gospodarstvu zaradi neurij z zemeljskimi plazovi v času med 5. in 7. 5. 2025**

Skladno z Zakonom o odpravi naravnih nesreč (ZOPNN) je Ministrstvo za gospodarstvo, turizem in šport zadolženo za pripravo ocene škode v gospodarstvu po naravnih nesrečah. Glede na dopolnilni sklep Uprave RS za zaščito in reševanje št. 844-12/2025-10 – DGZR z dne 10. 6. 2025 bomo za škodo v gospodarstvu zaradi **posledic neurij z zemeljskimi plazovi med 5. in 7. majem 2025** zbirali oceno škode na poenostavljenem obrazcu, ki je objavljen na spletni strani [www.mgts.gov.si](http://www.mgrt.gov.si/).

**Za izpolnjevanje obrazca boste potrebovali naslednje informacije**:

* naziv oškodovanca
* telefonska številka oškodovanca
* elektronski naslov oškodovanca
* matična številka oškodovanca
* davčna številka oškodovanca
* ulica in številka nastanka škode
* pošta in poštna št. nastanka škode
* občina nastanka škode
* kraj nastanka škode
* dejavnost podjetja po SKD
* **ocena škode na strojih in opremi (v EUR)**
* **ocena škode na zalogah (v EUR)**
* **ocena škode na izpadu prihodka (v EUR)**

Izračun ocene posamezne vrste škode (na strojih in opremi, zalogah, izpadu prihodka) pripravijo oškodovanci v gospodarstvu (gospodarske družbe, podjetniki posamezniki, posamezniki, ki opravljajo samostojno dejavnost, zavodi in zadruge s sedežem v RS) skladno z Uredbo o metodologiji za ocenjevanje škode po naravnih in drugih nesrečah (<http://www.pisrs.si/Pis.web/pregledPredpisa?id=URED2969>).

|  |
| --- |
| Skladno s shemo državnih pomoči so izločena podjetja iz naslednjih dejavnosti:* primarni sektor kmetijske proizvodnje,
* sektor ribištva in akvakulture, kakor ju določa Uredba Evropskega parlamenta in Sveta (EU) št. 1379/2013 in
* predelava in trženje kmetijskih proizvodov, kadar je znesek pomoči določen na podlagi cen ali količine takih proizvodov, ki so kupljeni od primarnih proizvajalcev ali jih je dala na trg zadevna gospodarska družba, ali kadar je pomoč pogojena s tem, da je delno ali v celoti prenesena na primarne proizvajalce.
 |

1. Ocena škode na strojih in opremi se določi tako, da se od ocenjene poštene tržne vrednosti stroja/opreme pred nesrečo (v EUR) z upoštevanjem amortizacije odšteje vrednost stroja/opreme po nesreči (v EUR).

Med škodo na strojih in opremi ne spadajo: zgradbe, tla, stene, električna in druga napeljava, zemljišča, parkirišča, drevesa, ograje, ipd. Škodo na teh stvareh prijavijo oškodovanci pri drugih pristojnih institucijah.

1. Ocena škode na zalogah se določi tako, da se od ocenjene dejanske vrednosti zalog pred nesrečo z upoštevanjem spremembe vrednosti zaradi tržnih razmer (v EUR) odšteje vrednost zalog po nesreči (v EUR). Ocenjena dejanska vrednost zalog pred nesrečo pomeni nabavno vrednost zalog, pri čemer upoštevamo spremenjene tržne razmere. Vrednost zalog po nesreči pomeni vrednost rešenih zalog.
2. Ocena škode zaradi izpada prihodka se določi tako, da se seštevek mesečnih dodanih vrednosti zadnjih 12 mesecev pred nesrečo (to je od 1.9.2023 do 31.8.2024) deli z 12 in pomnoži z obdobjem, za katerega se pričakuje, da oškodovanec svojega poslovanja še ne bo mogel vrniti v stanje pred nesrečo (normalizacija poslovanja; vendar ne več kot 3 mesece). Če je bil izpad prihodka npr. 1 mesec, se pomnoži povprečje dodanih vrednosti z 1. Če pa je bil izpad prihodka 15 dni, se pomnoži povprečje dodanih vrednosti z 0,5 (v kolikor je imel mesec 30 dni).

Metodologijo za ocenjevanje škode v gospodarstvu, ki temelji na Uredbi o metodologiji za ocenjevanje škode po naravnih in drugih nesrečah najdete tukaj: <http://www.pisrs.si/Pis.web/pregledPredpisa?id=URED2969>.

**Oškodovanci v gospodarstvu posredujejo izpolnjen obrazec in morebitno dodatno dokumentacijo na elektronski naslov: gp.mgts@gov.si (z oznako »Naravna nesreča maj 2025« in pripisom naziva oškodovanca) najkasneje do vključno 24. 6. 2025.**

|  |
| --- |
| Ministrstvo za gospodarstvo, turizem in šport bo nadaljnje aktivnosti odprave posledic škode v gospodarstvu izvajalo le v primeru zagotovitve finančnih sredstev v proračunu Republike Slovenije.V kolikor bodo sredstva zagotovljena, bodo morali oškodovanci na poziv ministrstva predložiti dokazila o dejanski škodi. Za škodo na strojih, opremi, zalogah – cenilna poročila, za škodo zaradi izpad prihodka - računovodske podatke.  |

Kontaktne osebe na Ministrstvu za gospodarstvo, turizem in šport:

* Petra Šegula 01 400 31 30